b'\n_START_ARTICLE_\nBiserica Romano-Catolic\xc4\x83\n_START_SECTION_\nEtimologie\n_START_PARAGRAPH_\nTermenul \xe2\x80\x9ebiseric\xc4\x83\xe2\x80\x9d provine din latinul \xe2\x80\x9ebasilica\xe2\x80\x9d \xc8\x99i, ca nume propriu, desemneaz\xc4\x83 societatea religioas\xc4\x83 fondat\xc4\x83 pe baza \xc3\xaenv\xc4\x83\xc8\x9b\xc4\x83turilor lui Isus Cristos._NEWLINE_Termenul \xe2\x80\x9ecatolic\xe2\x80\x9d provine din grecescul \xe2\x80\x9e\xce\xba\xce\xb1\xce\xb8\xce\xbf\xce\xbb\xce\xb9\xce\xba\xcf\x8c\xcf\x82\xe2\x80\x9d, care \xc3\xaenseamn\xc4\x83 \xe2\x80\x9euniversal\xe2\x80\x9d._NEWLINE_Igna\xc8\x9biu de Antiohia, discipol al Apostolului Ioan, d\xc4\x83 \xc3\xaen anul 110 cea  mai veche m\xc4\x83rturisire \xc3\xaen care apare acest nume. \xc3\x8en primele trei secole ale Bisericii, cre\xc8\x99tinii spuneau: \xe2\x80\x9ecre\xc8\x99tin este numele meu, catolic este prenumele meu\xe2\x80\x9d. Ulterior, s-a folosit termenul \xe2\x80\x9ecatolic\xe2\x80\x9d, pentru a face diferen\xc8\x9ba fa\xc8\x9b\xc4\x83 de unele grupuri cre\xc8\x99tine ale c\xc4\x83ror doctrine difer\xc4\x83 de dogmatica cre\xc8\x99tin\xc4\x83 (cum ar fi gnosticii).\n_START_SECTION_\nCaracteristici\n_START_PARAGRAPH_\nBiserica se consider\xc4\x83 \xc8\x99i se proclam\xc4\x83 ca fiind \xc3\xaens\xc4\x83rcinat\xc4\x83 de Isus Cristos pentru a ajuta credinciosul cre\xc8\x99tin s\xc4\x83 parcurg\xc4\x83 drumul spiritual c\xc4\x83tre Dumnezeu, cu ajutorul tainelor (sacramentelor): botezul, mirungerea, euharistia, spovada, maslul, preo\xc8\x9bia \xc8\x99i cununia, prin intermediul c\xc4\x83rora credinciosul se \xc3\xaent\xc3\xa2lne\xc8\x99te cu Isus Cristos._NEWLINE_Biserica Catolic\xc4\x83 consider\xc4\x83 c\xc4\x83 are misiunea de a elabora \xc8\x99i propaga \xc3\xaenv\xc4\x83\xc8\x9b\xc4\x83tura cre\xc8\x99tin\xc4\x83, precum \xc8\x99i aceea de a veghea asupra unit\xc4\x83\xc8\x9bii credincio\xc8\x99ilor. Biserica Catolic\xc4\x83 este format\xc4\x83 \xc3\xaentr-o o structur\xc4\x83 piramidal\xc4\x83, destinat\xc4\x83 s\xc4\x83 men\xc8\x9bin\xc4\x83 unitatea tuturor cre\xc8\x99tinilor \xc8\x99i respectarea \xc3\xaenv\xc4\x83\xc8\x9b\xc4\x83turilor cre\xc8\x99tine.\n_START_SECTION_\nDoctrina esen\xc8\x9bial\xc4\x83\n_START_PARAGRAPH_\nPapa se bucur\xc4\x83 \xc3\xaen Biserica catolic\xc4\x83 de un statut ierarhic suprem, posed\xc3\xa2nd primatul \xc8\x99i plenitudinea, de care poate dispune \xc3\xaen mod universal, imediat \xc8\x99i suprem asupra tuturor preo\xc8\x9bilor \xc8\x99i credincio\xc8\x99ilor catolici. Autoritatea obligatorie a papei de la Roma este recunoscut\xc4\x83 numai de catolici._NEWLINE_Atitudinea celorlalte ramuri ale cre\xc8\x99tinismului fa\xc8\x9b\xc4\x83 de institu\xc8\x9bia papalit\xc4\x83\xc8\x9bii difer\xc4\x83 \xc3\xaen mod substan\xc8\x9bial de la o ramur\xc4\x83 la alta. \xc3\x8en decursul primului mileniu al erei cre\xc8\x99tine, unele biserici ortodoxe orientale au recunoscut papalitatea sub diverse forme \xc8\x99i \xc3\xaen diverse contexte politice. Anglicanismul \xc8\x99i protestantismul resping suprema\xc8\x9bia papalit\xc4\x83\xc8\x9bii.\n_START_SECTION_\nIstoria\n_START_PARAGRAPH_\nConform doctrinei catolice, Isus din Nazaret a fondat o comunitate cre\xc8\x99tin\xc4\x83 organizat\xc4\x83 ierarhic \xc8\x99i cu autoritate, condus\xc4\x83 de apostoli (primul a fost Petru). Dup\xc4\x83 aceea, apostolii \xc8\x99i primii adep\xc8\x9bi ai lui Isus au format o biseric\xc4\x83 organizat\xc4\x83._NEWLINE_O scrisoare scris\xc4\x83 \xc3\xaen jurul anului 100 de Igna\xc8\x9biu de Antiohia este cel mai vechi text conservat azi \xc3\xaen care se folose\xc8\x99te termenul \xe1\xbc\xa1 \xce\xba\xce\xb1\xce\xb8\xce\xbf\xce\xbb\xce\xb9\xce\xba\xce\xae \xe1\xbc\x90\xce\xba\xce\xba\xce\xbb\xce\xb7\xcf\x83\xce\xaf\xce\xb1 (i katoliki ekklesia: Biserica catolic\xc4\x83)._NEWLINE_Episcopul Romei a avut primat universal \xc3\xaenc\xc4\x83 de la \xc3\xaenceput, acesta venind \xc3\xaensu\xc8\x99i de la Petru, care a primit misiunea Divin\xc4\x83 de a \xc3\xaent\xc4\x83ri pe fra\xc8\x9bii s\xc4\x83i \xc3\xaen credin\xc8\x9b\xc4\x83, ulterior primatul Episcopului Romei s-a v\xc4\x83zut \xc3\xaen primul secol din scrisoarea lui Clement I, care a trimis o epistol\xc4\x83 Corintenilor spre a stinge un conflict local (de\xc8\x99i Sf. Apostol Ioan era \xc3\xaen via\xc8\x9b\xc4\x83 \xc8\x99i era mult mai aproape de Corint dec\xc3\xa2t Clement, totu\xc8\x99i corintenii au apelat la Papa Romei pentru a le rezolva ne\xc3\xaen\xc8\x9belegerile). Dup\xc4\x83 unii, Primatul Roman se datoreaz\xc4\x83 unor motive politice: Roma a fost capitala Imperiului Roman p\xc3\xa2n\xc4\x83 la data de 11 mai 330, \xc3\xaens\xc4\x83 ideea de primat politic apare mai t\xc3\xa2rziu la Biserica din Constantinopol, care dorea primatul._NEWLINE_Intre secolele III-V are loc procesul de afirmare a principilor fundamentale ale autorit\xc4\x83\xc8\x9bii papale \xc8\x99i na\xc8\x99terea institu\xc8\x9biei pontificale, favoriz\xc3\xa2nd ideea succesiunii apostolice, conform c\xc4\x83reia  Apostolul Petru, martirizat la Roma, a primit \xe2\x80\x9ccheile \xc3\xaemp\xc4\x83r\xc4\x83\xc8\x9biei\xe2\x80\x9d \xc8\x99i privilegiul de a crea o ecclesia de la Isus. Doctrina Sf\xc3\xa2ntului Petru era recunoscut\xc4\x83 \xc3\xaen mediile romane, \xc3\xaens\xc4\x83 papalitatea nu era justificat\xc4\x83 \xc3\xaen termeni juridici. \xc3\x8en secolul III, episcopi ca Stefanus si Calixtus au emis preten\xc8\x9bia primatului episcopal de la Roma. _NEWLINE_\xc3\x8en 325 se desf\xc4\x83\xc8\x99oar\xc4\x83 Conciliul de la Niceea prin care erau recunoscute cele patru episcopate \xc8\x99i patriarhate de la Roma, Alexandria, Antiohia \xc8\x99i Ierusalim. \xc3\x8en 375 papa Damascus I a ridicat episcopia de la Roma la rangul de Scaun Apostolic. \xc3\x8en anul 382 papa Damascus I a convocat conciliul de la Roma, prin care se sus\xc8\x9binea c\xc4\x83 Biserica Roman\xc4\x83 nu era creat\xc4\x83 prin decret sinodal ca Biserica  de la Constantinopol, ci creat\xc4\x83 de cei doi apostolic, Petru \xc8\x99i Pavel, papa g\xc4\x83sindu-\xc8\x99i justificarea istoric\xc4\x83 a primatului s\xc4\x83u \xc8\x99i c\xc4\x83 biserica de la Constantinopol \xc3\xae\xc8\x99i datoria pozi\xc8\x9bia ca al doilea centru cre\xc8\x99tin. Siricius, episcopul Romei, a emis Decretalia Constituta, fundament\xc3\xa2nd primatul episcopilor de la Roma. Rufinus de Aquileia  a tradus un document descoperit \xc3\xaentr-un manuscris grecesc din secolul II, prin care se f\xc4\x83cea conexiunea dintre Sf\xc3\xa2ntul Petru \xc8\x99i episcopii romani ca succesori ai s\xc4\x83i. Autorul documentului respective ar fi copiat \xc3\xaen acel manuscris o scrisoare trimis\xc4\x83  de Papa Clement I Sf\xc3\xa2ntului Iacob, aflat la Ierusalim, prin care \xc3\xael informa c\xc4\x83 ultima dorin\xc8\x9b\xc4\x83 a lui Petru era convocarea comunit\xc4\x83\xc8\x9bii cre\xc8\x99tine din Roma, c\xc4\x83reia i se adresa sus\xc8\x9bin\xc3\xa2nd ca \xc3\xaei \xc3\xaencredin\xc8\x9beaza lui Clement puterea de a lega \xc8\x99i dezlega p\xc4\x83catele, astfel, aspectele juridice au fost \xc3\xaent\xc4\x83rite. _NEWLINE_\xc3\x8en secolul V, Imperiul Roman de Apus se afla \xc3\xaen plin\xc4\x83 criz\xc4\x83 din cauza invaziilor barbare, \xc3\xaen timp ce prestigiul \xc8\x99i influen\xc8\x9ba papalit\xc4\x83\xc8\x9bii cre\xc8\x99tea, mai ales \xc3\xaen timpul pontificatului lui Leon cel Mare, care utiliza dreptul roman \xc8\x99i a negociat cu Attila \xc8\x99i Geinseric. Autoritatea papei era limitat\xc4\x83 la bisericile occidentale, conform decretelor pontificale adresate episcopilor si mitropoli\xc8\x9bilor. De\xc8\x9binea o minim\xc4\x83 influen\xc8\x9b\xc4\x83 asupra Orientului \xc8\x99i de aceea s-a convocat cel de-al treilea conciliu de la Efes, prin care se \xc3\xaencerca eviden\xc8\x9bierea rolului papei. S-a stabilit dreptul de succesiune roman, stabilind dob\xc3\xa2ndirea legitim\xc4\x83 a drepturilor \xc8\x99i statutului juridic, func\xc8\x9bia \xc8\x99i puterile, \xc3\xaens\xc4\x83 nu \xc8\x99i meritele personale ale lui Petru, fiind denumit nedemnul urma\xc8\x99 al Sf. Petru, el fiind Apostolicus \xc8\x99i nu Apostolus. \xc3\x8emp\xc4\x83ratul Valentinian al III-lea (424-455) a promulgat un edict prin care recuno\xc8\x99tea primatul papal ca fiind valabil \xc8\x99i \xc3\xaen Orient. La baza primatului papal se aflau meritele Sf\xc3\xa2ntului Petru, rangul si demnitatea ora\xc8\x99ului Roma \xc8\x99i o decizie sinodal\xc4\x83. Biserica Roman\xc4\x83 dob\xc3\xa2ndea, astfel, puterea de lege. Dar victoria papalit\xc4\x83\xc8\x9bii a fost de scurt\xc4\x83 durat\xc4\x83, fiind convocat conciliul de la Chalcedon, prin care erau adoptate canoane care nu recuno\xc8\x99teau autoritatea papalit\xc4\x83\xc8\x9bii, Biserica de la Constantinopol afirm\xc3\xa2ndu-\xc8\x99i \xc8\x99i ea autoritatea, av\xc3\xa2nd un patriarh-func\xc8\x9bionar imperial din fiecare diocez\xc4\x83. Episcopii au fost supu\xc8\x99i presiunilor, fiind determina\xc8\x9bi s\xc4\x83 se opun\xc4\x83 patriarhiei de la Alexandria \xc8\x99i Constantinopol. Leon I i-a trimis o scrisoare \xc3\xaemp\xc4\x83ratului Marcian \xc8\x99i Pulcheriei, prin care \xc3\xae\xc8\x99i exprima nemul\xc8\x9bumirile. Petru era considerat primul dintre egali.\n_START_SECTION_\nEvul Mediu\n_START_PARAGRAPH_\nIni\xc8\x9bial, Biserica Cre\xc8\x99tin\xc4\x83 ocupa tot teritoriul Imperiului Roman (din Spania p\xc3\xa2n\xc4\x83 \xc3\xaen Siria). Dup\xc4\x83 Marea Schism\xc4\x83 dintre Est \xc8\x99i Vest din anul 1054, din cauza rivalit\xc4\x83\xc8\x9bilor dintre Patriarhul Romei \xc8\x99i cel al Constantinopolului, au ap\xc4\x83rut dou\xc4\x83 biserici separate, Biserica Romano-Catolic\xc4\x83 \xc3\xaen vest, condus\xc4\x83 de Patriarhul Romei (Papa), \xc8\x99i Biserica Ortodox\xc4\x83 R\xc4\x83s\xc4\x83ritean\xc4\x83 \xc3\xaen est, condus\xc4\x83 de Patriarhul Constantinopolului (Patriarhul Ecumenic)._NEWLINE_\xc3\x8en secolul al XVI-lea au ap\xc4\x83rut \xc3\xaen vest Bisericile Protestante care voiau s\xc4\x83 reformeze catolicismul \xc8\x99i se opunea dogmelor bisericii romano-catolice. Primul reformator protestant a fost c\xc4\x83lug\xc4\x83rul augustinian Martin Luther, care a atras \xc3\xaen noua sa biseric\xc4\x83 o mare parte din popula\xc8\x9bia din Imperiul Romano-German. Acesta a fost urmat de Jean Calvin \xc8\x99i Ulrich Zwingli \xc3\xaen Elve\xc8\x9bia. \xc3\x8en Marea Britanie reforma a fost impus\xc4\x83 de regele Angliei, Henry al VIII-lea, iar \xc3\xaen Sco\xc8\x9bia de predicatorul John Knox.\n_START_SECTION_\nContrareforma\n_START_PARAGRAPH_\nCa replic\xc4\x83 la Reforma Protestant\xc4\x83 propagat\xc4\x83 de Martin Luther \xc8\x99i al\xc8\x9bii, Biserica Catolic\xc4\x83 a realizat o serie de reforme \xc3\xaen interior, reforme ce primesc colectiv numele de Contrareform\xc4\x83. Conciliul care a salvat o mare parte din Biseric\xc4\x83 a fost Conciliul Tridentin, ini\xc8\x9biat la apelul Papei Paul al III-lea \xc8\x99i care a impus m\xc4\x83suri severe \xc3\xaempotriva r\xc4\x83sp\xc3\xa2ndirii protestantismului.\n_START_SECTION_\nDistribu\xc8\x9bia \xc3\xaen lume\n_START_PARAGRAPH_\nNum\xc4\x83rul total teoretic al catolicilor, dac\xc4\x83 se consider\xc4\x83 a fi catolici to\xc8\x9bi cei boteza\xc8\x9bi \xc3\xaen aceast\xc4\x83 credin\xc8\x9b\xc4\x83, \xc3\xaen lume este mai mare de un miliard, concentr\xc3\xa2ndu-se, \xc3\xaen special, \xc3\xaen Europa \xc8\x99i America._NEWLINE_\xc3\x8en Europa, cei boteza\xc8\x9bi catolici sunt majoritari \xc3\xaen urm\xc4\x83toarele \xc8\x9b\xc4\x83ri: Andorra, Austria, Belgia, Croa\xc8\x9bia, Fran\xc8\x9ba, Ungaria, Irlanda, Italia, Lituania, Malta, Monaco, Polonia, Portugalia, San Marino, Slovacia, Slovenia \xc8\x99i Spania. \xc3\x8en Germania, Republica Ceh\xc4\x83, \xc8\x9a\xc4\x83rile de Jos, Elve\xc8\x9bia \xc8\x99i Irlanda de Nord, sunt, la num\xc4\x83r, similari cu protestan\xc8\x9bii._NEWLINE_Potrivit datelor recens\xc4\x83m\xc3\xa2ntului oficial din 2002, num\xc4\x83rul romano-catolicilor din Rom\xc3\xa2nia era de 1.028.401 de persoane. Potrivit recens\xc4\x83m\xc3\xa2ntului intern al Bisericii Catolice, num\xc4\x83rul romano-catolicilor ar fi mai mare cu aproximativ 100.000 de persoane._NEWLINE_\xc3\x8en \xc8\x9b\xc4\x83rile anglofone \xc8\x99i, \xc3\xaen general, \xc3\xaen statele din Commonwealth, catolicismul nu a fost foarte popular din cauza puternicei tradi\xc8\x9bii anglicane \xc8\x99i protestante a Imperiului Britanic. Cu toate acestea, \xc3\xaen unele din aceste state exist\xc4\x83 puternice comunit\xc4\x83\xc8\x9bi catolice, de origine irlandez\xc4\x83 sau latino-american\xc4\x83._NEWLINE_Cea mai mare parte a popula\xc8\x9biei din America Latin\xc4\x83 se consider\xc4\x83 catolic\xc4\x83 mai mult sau mai pu\xc8\x9bin, cu excep\xc8\x9bia Cubei, unde catolicismul este religia a mai pu\xc8\x9bin de jum\xc4\x83tate din popula\xc8\x9bie._NEWLINE_\xc3\x8en Asia, statele catolice sunt \xc3\xaenconjurate de state musulmane: Filipine (influen\xc8\x9bat de faptul c\xc4\x83 este o fost\xc4\x83 colonie spaniol\xc4\x83) \xc8\x99i Timorul Oriental (fost\xc4\x83 colonie portughez\xc4\x83); \xc3\xaen alte \xc8\x9b\xc4\x83ri, cum ar fi Liban, reprezint\xc4\x83 doar jum\xc4\x83tate din popula\xc8\x9bie; de asemenea, mici comunit\xc4\x83\xc8\x9bi catolice sunt \xc3\xaen Israel, Siria, Coreea, India \xc8\x99i Vietnam._NEWLINE_\xc3\x8en Africa, popula\xc8\x9bia catolic\xc4\x83 num\xc4\x83r\xc4\x83 circa 100 milioane, fiind majoritar\xc4\x83 \xc3\xaen Ruanda \xc8\x99i Burundi.'